En dyb følelse af forargelse ramte borgere i Hadsund tilbage i juli måned, da byen vågnede op til synet af 88 gravsten på Hadsund Kirkegård, der var blevet overmalet med sort spraymaling. Tirsdag begyndte retssagen mod den 46-årige mand fra lokalområdet, der er tiltalt for at stå bag hærværket. I Retten i Aalborg nægter den 46-årige dog at stå bag det omfattende hærværk hvor sort spraymaling var blevet brugt til at skænde de i alt 88 gravsten med tallet 666 - også kendt som djævlens tal. Episoden på Hadsund Kirkegård fandt sted i et tidsrum fra 20. juli 2019 klokken 21 og 21. juli 2019 klokken 9. Kun tre døgn senere kunne Nordjyllands Politi anholde den 46-årige mand, der nu sidder som tiltalt i sagen. - Jeg er tilfreds med, at vi hurtigt har kunnet anholde en mistænkt i en sag, som vi ved har påvirket mange borgere i området omkring Hadsund, udtalte vicepolitiinspektør Sune Myrup i forbindelse med anholdelsen. Tiltalt for hærværk mod kirkegård i Visborg i 2016 Der er afsat to dage til retssagen som tog sin begyndelse tirsdag klokken ni, og anklager hos Nordjyllands Politi Bjørn Fogh forventer, at en afgørelse vil falde på onsdag. Retten i Aalborg skal tage stilling til i alt 14 forskellige tiltalepunkter i forbindelse med sagen. Herunder en hændelse fra 2016, hvor den 46-årige mand er tiltalt for at have bemalet 140 gravsten med sort spraymaling på Visborg Kirkegård. Hærværks-episoden fra 2016 kostede kirkegården 120.000 kroner. Den sag nægter den 46-årige dog også at stå bag, ligesom han nægter hovedparten af de øvrige 12 tiltalepunkter. I retten forklarer han, at han flere gange har besøgt kirkegården, hvor han kendte flere af dem, der ligger begravet der. Men han nægter altså hærværk og husker ikke om han har været på kirkegården i oktober 2016 da det voldsomme hærværk blev begået. Sagen fra 2016 var ved anholdelsestidspunktet tilbage i juli måned ikke afsluttet, fordi der manglede lægelige vurderinger af manden. Udover de to tilfælde af hærværk mod gravsteder er den 46-årige mand blandt andet også tiltalt for en række indbrud, hærværk mod biler og bygninger samt blufærdighedskrænkelse. Anklagemyndigheden nedlægger påstand om, at tiltalte dømmes til behandling på psykiatrisk afdeling i fem år, hvilket er længstetiden i denne type sag. Desuden er der nedlagt påstand om ophold på psykiatrisk afdeling i et år. I forbindelse med grundlovsforhøret om hærværket på kirkegården i Hadsund nægtede den 46-årige mand sig skyldig.

Referat:
Retssagen mod den 46-årige mand, der er tiltalt for at have begået hærværk mod 140 gravsten i 2016 og 88 gravsten i 2019, tog tirsdag sin begyndelse.